Corel Print Office 2000
Publikovanie pre malé firmy
Že firma Corel predstavuje špičku v oblasti počítačovej grafiky, určite netreba pripomínať. Jej CorelDRAW bol skutočným priekopníkom v oblasti vektorovej grafiky a často obsahoval aj nadčasové možnosti a funkcie. Tiež PhotoPaint pre spracovanie bitmapovej grafiky je stále lepší a lepší. Corel však ponúka aj ďalšie, u nás nie príliš známe produkty. Efektívna sada aplikácií na rýchle vytvorenie tlačových grafických projektov na profesionálnej úrovni aj pre neskúsených používateľov, ktorú vám teraz predstavíme, je jedným z nich.

Balík Corel Print Office v najnovšej verzii s módnym označením 2000 ponúka skutočne veľké zmeny; autorská firma totiž prehodnotila obsiahnuté aplikácie a v súprave tak nájdete všetko potrebné pre kancelársku grafiku – no nielen to.

Dodávka a systémové požiadavky
Corel Print Office 2000 sa dodáva v krabici, ktorej formát je už prispôsobený štandardným rozmerom (predchádzajúce verzie sa dodávali v krabiciach netypicky veľkého formátu), a tak vám už nebude pretŕčať z radu. Po otvorení hneď poznáte prečo – balenie už neobsahuje vzorník špeciálnych papierov pre atramentové tlačiarne Hewlett-Packard. V dodávke teda nájdete len tri CD-ROM, používateľskú príručku, objemnú knihu s náhľadmi dodávaných písiem, clipartov, fotografií, šablón, fráz a podobne a samozrejme “registračné potreby”. Na inštalačných CD sa okrem samotného programu nachádza aj 25 000 clipartov, 10 000 fotografií, 2500 obrázkov pre web, 2500 šablón (!), 500 fotografických objektov, 300 fontov a množstvo ďalších grafických prvkov.
Inštalácia je rýchla, bezproblémová a v typickej verzii vyžaduje 110 MB miesta na disku (čo nie je až tak veľa). Minimálne systémové nároky nie sú tiež prehnané. Postačí bežný PC s procesorom Pentium, 16 MB RAM, jednotka CD-ROM, grafická karta a monitor SVGA (800 x 600, 256 farieb), myš alebo tablet. Corel Print Office 2000 pracuje bez problémov v prostrediach Windows 95/98 alebo NT 4.0/2000.

Dobrá kombinácia
Pozrime sa teraz, čo balík aplikácií Corel Print Office 2000 obsahuje a či je táto kombinácia vhodná pre kancelárske využitie. Už tradične sú tu prítomné aplikácie Corel Print Office pre tvorbu najrôznejších grafických dokumentov a Corel Photo House pre spracovanie grafických súborov, tentoraz s číslom verzie 5, čo dáva tušiť zmeny oproti predchádzajúcim verziám. Ako novinka bol do balíka zaradený Corel Web.Designer 2, ktorý je určený pre jednoduchú tvorbu webových stránok. Nie je to žiadna rozsiahla aplikácia s množstvom funkcií, no pre vytvorenie bežných firemných prezentácií úplne postačuje. Ďalším novým prvkom je osobný informačný manažér CorelCENTRAL 9, ktorý zahŕňa adresár, kalendár, kartotéku a poznámky.
Ako vidno, Corel Print Office 2000 je teda obsahovo prispôsobený skutočným potrebám malých firiem pri vytváraní grafických dokumentov, čo všetci používatelia určite uvítajú.

Corel Print Office 5
Aplikácia je určená pre jednoduché a rýchle vytváranie najrôznejších tlačovín, ako sú napríklad vizitky, hlavičkové papiere, obálky, správy, poznámky, brožúry, diplomy, gratulácie a podobne.
Prostredie Print Office je jednoduché a prehľadné. Principiálne sa oproti predchádzajúcej verzii takmer nič nezmenilo. V hornej časti nájdete klasické menu s kontextovou nástrojovou lištou, ktorá sa mení podľa práve vybraného nástroja. Na ľavej strane je umiestnený pracovný panel vo forme zápisníku, ktorý ponúka funkcie sprievodcu a umožňuje prístup k stránke štýlov a ku katalógu.
Pri vytváraní nových projektov môžete začať “s čistým stolom”, alebo využiť niektorý z množstva pripravených profesionálnych návrhov, ktoré sú prehľadne zatriedené do viacerých kategórií. Preferovaná a pre menej skúsených používateľov tiež jednoduchšia je druhá možnosť – zo šablóny zvolíte najpodobnejší projekt a ten následne upravíte (zmena textov, obrázkov, úprava grafiky a podobne).
Ovládanie je veľmi jednoduché, väčšina činností je maximálne zautomatizovaná a návrh je prispôsobený pre použitie už pripravených štýlov a projektov. Samozrejmosťou je preťahovanie grafických prvkov z katalógu a využitie pravého tlačidla myši pre lokálne menu vlastností objektu. Teraz je vylepšená aj práca s vlastnosťami objektov, kde môžete objekty vyfarbovať pretiahnutím príslušnej farby, výplne alebo štýlu z palety.
Text sa vytvára prostredníctvom textových okien, ktoré je možné navzájom previazať. Samozrejmé sú všetky možnosti formátovania a automatická kontrola pravopisu. K dispozícii sú nástroje pre priame vytváranie grafiky (kreslenie rukou, čiary, štvoruholníky, mnohouholníky, elipsy). Vkladať môžete aj rôzne symboly, cliparty a fotografie z dodávaných knižníc alebo súborov. Zaujímavý je nástroj spray, ktorý formou spreja nanáša vybraný symbol, clipart, grafický objekt a podobne. Uplatnenie nájde aj možnosť vytvorenia tabuľky, avšak jej možnosti sú veľmi jednoduché (chýba rozdeľovanie alebo zlučovanie buniek, prípade výpočty). Nechýbajú ani nástroje pre tvarovanie objektov.
Vytvorený projekt môžete samozrejme vytlačiť (s viacerými možnosťami), poslať ako e-mail, uložiť ako web stránku (vybrať spôsob vytvorenia HTML, typ grafiky a podobne), prípadne môžete projekt skonvertovať ako iný typ projektu. Projekt je tiež možné uložiť (ale aj importovať) vo formátoch Corel Photo-Paint, Corel WordPerfect, MS Word, ale aj RTF, PNG, WMF, PSD, TIFF a množstve ďalších (avšak nie vždy je výsledok dobrý).

Corel Photo House 5
Je určený na úpravy bitmapovej grafiky. K jeho možnostiam patrí retušovanie naskenovaných fotografií (alebo vytvorených digitálnymi fotoaparátmi), ale aj úprava akýchkoľvek bitmapových obrázkov.
Prostredie a ovládanie je rovnaké ako pri Print Office, čo zaručuje jednoduchosť použitia. Úpravu fotografií tak môže vykonávať aj neskúsený používateľ. Spracovávať môžete grafiku zo súboru, alebo priamym naskenovaním, poprípade môže byť zdrojom digitálny fotoaparát (Photo House obsahuje plnú podporu týchto zariadení). Podporované sú najznámejšie grafické formáty BMP, CPT, EMF, FPX, GIF, JPG, PCD, PCX, PNG, PSD, TIF, WMF a množstvo ďalších.
Photo House obsahuje množstvo najrôznejších nástrojov pre editáciu, ale aj kreslenie bitmapových obrázkov. Môžete vytvárať základné grafické objekty, kresliť štetcom, používať sprej, nanášať obrázky, vypĺňať plochy, “gumovať”, “vyrezávať”, vytvárať text a podobne. Okrem toho tu nájdete rôzne bitmapové efekty pre špeciálnu úpravu obrázkov. Z ich množstva spomeniem napríklad redukciu červených očí pre fotografie, úpravu svetiel, zaostrenie, odstránenie škrabancov, zvinutie rohu obrázku, mokrú farbu, vír, doplnenie odrazu svetla, skicu, nahradenie farby, zjednodušenie farby a ďalšie. Komu by toto všetko bolo málo, môže použiť plug-in moduly pre iné efekty. Užitočná je tiež možnosť optimalizácie pre internet.

Corel Web.Designer 2
Pod týmto názvom je v balíku nový program pre návrh a tvorbu web stránok. Jeho zaradenie je určite vhodné, pretože okrem grafických dokumentov malé firmy často potrebujú vytvárať aspoň základné web stránky, čo im teraz  Web.Designer umožní, navyše v spolupráci s ostatnými časťami balíka.
Prostredie sa od ostatných aplikácií odlišuje. Jedná sa totiž o aplikáciu prebratú z už zabudnutého balíka Corel WebMaster Suite, ktorý sa u designérov web stránok príliš neujal. Poskytne však dostatočné možnosti pre tvorbu jednoduchších web stránok. Podporované sú vrstvy a CSS štýly.
Tvorba web stránky prebieha v režime WYSIWYG a o existencii nejakého HTML kódu nemusí používateľ ani tušiť. Pokiaľ by však “zatúžil” ručne upraviť vygenerovaný HTML kód, je k dispozícii zabudovaný editor HTML s farebným rozlíšením syntaxe, z ktorého sa zmeny automaticky premietnu do prostredia editora. Pre znalých veci dá dobrý prehľad o vytváranom HTML kóde aj zobrazenie stromovej štruktúry prvkov vytváraného dokumentu.
Pripravených je aj niekoľko predlôh, podľa ktorých môžete vytvoriť vlastné stránky. Ich počet je však veľmi malý a ani graficky to nie je žiadne “víťazstvo”, takže ich využije asi len málokto. Škoda, od Corelu by sa v tomto smere dalo očakávať oveľa viac.
Pri tvorbe stránok sú k dispozícii všetky štandardné možnosti. Na stránke je možné vytvárať rámce s takmer ľubovoľným kombinovaním. Text je možné formátovať (veľkosť písma, štýly, farby a podobne). Práca s obrázkami je tiež veľmi jednoduchá – spomeniem len ľubovoľné umiestnenie na stránke, vytváranie obrazových máp, automatickú konverziu súboru BMP na GIF alebo JPEG a podobne. Jednoduché je vytváranie hyperlinkov, vkladanie obrázkov alebo zvuku na pozadie. Vytvorenie tabuľky je otázka niekoľkých sekúnd a jej formátovanie je veľmi jednoduché (nastavovanie veľkosti a formátovanie buniek, ich zlučovanie a rozdeľovanie a podobne). Zabudovaná je podpora Java appletov a ActiveX prvkov a k dispozícii sú tiež možnosti pre vytváranie formulárov.

CorelCENTRAL 9
Je určený pre správu času, úloh a kontaktov. Organizuje, ukladá a sprístupňuje správy a plánované informácie. Skladá sa z piatich menších programov, ktoré navzájom spolupracujú – Address Book, Alarms, Calendar, Card File a Memos. Rozdelenie nielen zjednodušuje ovládanie, ale vďaka menším programom aj zrýchľuje aplikácie, ktoré majú nižšie systémové požiadavky.
CorelCENTRAL je akýmsi základom programu, ktorý sa spúšťa automaticky po spustení Windows. Prehľadne zobrazuje denný kalendár so zapísanými termínmi a úlohy. Odtiaľto môžete spúšťať všetky časti programu. Calendar je jednoduchý a prehľadný kalendár, v ktorom si môžete značiť dôležité termíny alebo prideľovať úlohy. Pri úlohe je možné definovať prioritu a následne nastavovať percento jej plnenia. Pre termín v kalendári je možné nastaviť opakovanie, upozornenie prostredníctvom zvukového signálu a podobne. Program obsahuje aj celkom aktuálne údaje o sviatkoch vo všetkých krajinách. V programe Memos si môžete zapisovať krátke poznámky, ktoré môžete kvôli prehľadnosti triediť do katalógov. Card File je vlastne kartotéka kontaktných informácií – ku každej osobe je možné evidovať mnoho rôznych údajov, možné je ich triedenie, vyhľadávanie a podobne. Address Book predstavuje jednoduchý adresár, prostredníctvom ktorého môžete pristupovať aj k adresáru systému Windows. Program Alarms je vybavený zvukovou signalizáciou pre pripomenutie dôležitých termínov.

Záver
Corel Print Office 2000 je efektívna sada aplikácií určená pre rýchle vytvorenie tlačových projektov na profesionálnej úrovni. Obsahuje všetko potrebné pre tvorbu najrôznejších firemných materiálov. Množstvo pripravených návrhov a obsiahnutých grafických prvkov značne uľahčí ich tvorbu. Výhodou je integrácia web editora pre jednoduché publikovanie na internete. Toto všetko vhodne dopĺňajú programy pre správu času, úloh a kontaktov.
Štefan Stieranka